b'\n_START_ARTICLE_\nThree Minutes (Izgubljeni)\n_START_SECTION_\nPro\xc5\xa1lost\n_START_PARAGRAPH_\nPrije trinaest dana, Michael je zamolio Lockea za pi\xc5\xa1tolj. Ovaj mu ga je dao, a Michael ga je onesvijestio te nakon toga oti\xc5\xa1ao do kompjutera kako bi primio upute da prona\xc4\x91e svog sina Walta. Neo\xc4\x8dekivano dolazi Jack; nakon kratkog su\xc4\x8deljavanja, Michael njega i Lockea zaklju\xc4\x8da u prostoriju s oru\xc5\xbejem prije nego krene spasiti Walta. Na putu ga zarobe Drugi i odvode na drugu lokaciju. Pozdravlja ga Mr. Friendly i razni pripadnici Drugih prije nego se susretnu s pre\xc5\xbeivjelima iz ve\xc4\x87 vi\xc4\x91ene scene u epizodi "The Hunting Party". Kada ostane sama s Michaelom, Alex mu govori da Mr. Friendly samo \xc5\xbeeli poslati poruku pre\xc5\xbeivjelima i malo ih upla\xc5\xa1iti. Nakon toga ga upita za Claire i njezinu bebu. Kasnije Michaela odvuku do kampa Drugih za koje se na prvi pogled \xc4\x8dini da \xc5\xbeive u malim \xc5\xa1atorima. Jedna od \xc5\xbeena se identificira kao "g\xc4\x91ica Klugh" te zapo\xc4\x8dne postavljati Michaelu pitanja o Waltovom djetinjstvu. U kona\xc4\x8dnici mu obja\xc5\xa1njava da \xc5\xbeeli da se Michael vrati u kamp pre\xc5\xbeivjelih i oslobodi Henryja Galea. Michael \xc5\xbeeli vidjeti Walta pa ona pristaje te im daje tri minute za razgovor. U razgovoru Walt govori Michaelu da ga prisiljavaju na "testove" te ga upozorava "da oni nisu onakvima kakvima se \xc4\x8dine". G\xc4\x91ica Klugh zaprijeti Waltu da ne smije ni\xc5\xa1ta otkrivati ina\xc4\x8de \xc4\x87e ga ponovno poslati u "Sobu", a ubrzo nakon toga njih dvojicu rastave uz Waltove molbe da ga otac spasi. G\xc4\x91ica Klugh govori Michaelu da \xc4\x87e osloboditi njega i Walta ako iz svojeg kampa dovede \xc4\x8detvero ljudi za sobom. Daje mu papiri\xc4\x87 s njihovim imenima: Jack, Kate, James Ford (Sawyer) i Hurley. Naglasi mu da mora dovesti to\xc4\x8dno ovo \xc4\x8detvero ljudi ako \xc5\xbeeli ponovno vidjeti Walta. Michael pristaje, ali tako\xc4\x91er zahtijeva da njemu i Waltu daju brod.\n_START_SECTION_\nSada\xc5\xa1njost\n_START_PARAGRAPH_\nMichael vodi debatu s drugim pre\xc5\xbeivjelima oko toga tko \xc4\x87e krenuti s njim prema kampu Drugih. Ne ka\xc5\xbee im, naravno, za svoje skrivene namjere, ali inzistira na tome da odre\xc4\x91eni broj ljudi ide s njim - \xc4\x8detvero s popisa kojeg su mu dali Drugi. Kada mu Sawyer ka\xc5\xbee da je regrutirao Sayida, Michael se naljuti i u direktnom razgovoru Sayidu ka\xc5\xbee da ne ide s njima. S druge strane, Michael nikako ne mo\xc5\xbee nagovoriti Hurleyja da po\xc4\x91e s njim, premda ga podsjeti na smrt Libby. Sayid sumnja da je Michael kompromitiran od strane Drugih te odlu\xc4\x8di smisliti novi plan skupa s Jackom kako bi dobili prednost. Na pla\xc5\xbei Charlie donosi Dharma opremu u kojoj se nalazi cjepivo i pneumatska injekcija za Claire i njezinu bebu Aarona. Kasnije se Charlie bori s gradnjom crkve, a u tom trenutku dolazi pas Vincent nose\xc4\x87i u zubima jednu od statua Djevice Marije punu heroina. Charlie slijedi Vincenta do Sawyerove skrivene zalihe i otkriva ostale statute nakon \xc4\x8dega ih sve uzima sa sobom i baca u ocean dok ga iz daljine promatra Locke zadovoljan \xc5\xa1to je Charlie napokon pobijedio vlastite demone. Tijekom pogreba za Libby i Ana Luciju, dok ostali pre\xc5\xbeivjeli stoje oko njihovih grobova, Locke baca svoje \xc5\xa1take i po\xc4\x8dne ponovno hodati bez njih. Nakon \xc5\xa1to ka\xc5\xbee nekoliko rije\xc4\x8di o Libby, Hurley ka\xc5\xbee Michaelu da \xc4\x87e i\xc4\x87i s njim do kampa Drugih. U tom trenutku pogreb je prekinut kada Sun iznenadno ka\xc5\xbee da se otoku pribli\xc5\xbeava jahta.\n_START_SECTION_\nPriznanja\n_START_PARAGRAPH_\nEpizodu Three Minutes gledalo je 14.67 milijuna Amerikanaca. IGN ju je postavio na 60. mjesto najboljih epizoda serije Izgubljeni uz napomenu da je ovo jedna od rijetkih epizoda \xc4\x8dija se radnja (i u pro\xc5\xa1losti i u sada\xc5\xa1njosti) odvija isklju\xc4\x8divo na otoku.'